
TRATAMENTO DI PRESUPUESTO 2023 


GABINETE 
WEVER CROES 
TA NEGLISHANDO 
PALABRACION CU 
GOBIERNO HULANDES 


GASTO DI TRANSPORTE DI CARGA A BAHA 


ASTEC A ANUNCIA 
AUMENTO DI PRIJS PA 
CARGA Y DESCARGA 
CONTAINER 


AEROPUERTO DI 
ARUBA T’E PROME 
AEROPUERTO NA MUNDO 
PA RICIBI “GREEN GLOBE 
CERTIFICATION” 

AWEMainta 
Local 

D 
ia 11 di October ultimo, Secretario 
di Estado pa Asuntonan di Reino, Al- 
exandra van Huffelen, a dirigi un carta na 
Presidente di ‘Tweede Kamer der Staten- 
Generaal’ den cual carta a informa e deci- 
sion di RMR pa loke ta sosten di likides pa 
e di cuater kwartaal. 
Mirando e controversia cu a surgi dialuna 
mainta, na momento cu e tres fraccionnan 
den oposicion, esta AVP, MAS y Accion21 
a dicidi cu nan ta bandona e reunion pa 
trata presupuesto 2023 pa motibo cu e 
presupuesto no tin un conseho di Raad 
van Advies, ta bon pa mustra riba loke 
tin palabra entre Hulanda y gobierno di 
Aruba. 


Segun e tres fraccionnan di oposicion, 
gobierno no ta serio den e asunto aki, ya 
cu segun leynan existente presupuesto cu 
yega Parlamento pa wordo trata, mester 
di conseho di Raad van Advies y como cu 
gobierno a dicidi di saca su decision di 
introduci u8n BTW dia prome di Januari di 
2023 riba cual tin un conseho di Raad van 
Advies. 
Sinembargo gabinete Wever Croes reci- 
entemente a 
informa cu 


lo no introduci e BTW pero cu na luga di 
esaki lo aumenta e BBO ta na 7% y pa e 
cambio aki y otro cambionan cu mientras 
tanto a ser haci riba presupuesto 2023, 
gobierno no a manda e presupuesto aki 
pa Raad van Advies pa conseho. 


No ta for di awor CAft a bin ta mustrando 
cu gabinete Wever Croes no ta acepta of 
ehecuta palabracion y consehonan cu e 
comision aki a duna pero cu gobierno di 
Aruba ta haci loke cu e kier y pa tal motibo 
a pidi RMR pa duna gabinete Wever Croes 
un ‘aanwijzing.’ 
Den e carta cu van Huffelen a manda pa 
Presidente di Tweede Kamer tin entre otro 
formula: 
“Op basis van de adviezen van het C(A) 
ft heeft de RMR besloten om Curaçao en 
Aruba geen liquiditeitssteun meer voor 
2022 toe te kennen omdat de landen 
volgens het CAft geen liquiditeitssteun 
nodig hebben. 
Volgens het C(A)ft resteert er aan het einde 
van het jaar op Curaçao een positief liqui- 
diteitssaldo van ANG 216 miljoen en op 
Aruba van AWG 19 miljoen. Hierbij wordt 
opgemerkt dat Aruba en Curaçao geen 
liquiditeitssteun hadden aangevraagd. 
De raming voor Aruba kan eventueel 
nog wijzigen op basis van aanvullende 
informatie van Aruba. Om tot besluit- 
vorming over de vaststelling van het maxi- 
maal financieringstekort voor Aruba 
te komen is nader CAft-advies op 
basis van de aanvullende infor- 
matie van Aruba nodig. 


Uit dat advies kan een aangepaste raming 
van het liquidatiesaldo ultimo 2022 
volgen.” 
Pues tur esaki gabinete Wever Croes tin cu 
cumpli cune den presupuesto 2023, entre 
otro un “positief liquiditeitssaldo” di 19 
miyon florin cu te ainda no por ser mira 
den dos dia di tratamento di presupuesto 
2023. 


Pa loke t’e decision di gabinete Wever 
Croes pa presenta presupuesto 2023 sin 
un conseho di Raad van Advies, cu a pone 
cu oposicion no kier atende cu e presu- 
puesto aki, tambe tin palabracion haci 
entre gobierno Hulandes y Aruba cu ta 
bisa lo siguiente: 
“Tot slot is besloten dat de regeringen van 
de Landen met ingang van 2023 weer een 
begroting moeten uitvoeren die voldoet 
aan alle begrotingsnormen die voor 
Curaçao en Sint Maarten zijn opgenomen 
in de Rft en voor Aruba in de LAft en het 
Protocol”. 


Awor ora cu e 11 miembronan di MEP y 
RAIZ vota na fabor di presupuesto 2023 ta 
keda e pregunta si CAft lo aproba esaki of 
sostene primeramente pa motibo cu gobi- 
erno di Aruba a faya caba na no cumpli cu 
ley di presupuesto existente mientras cu 
tambe tin algun conseho di CAft a reco- 
menda pero cu gabinete Wever Croes II no 
a tuma na consideracion atrobe. 


Tratamento di presupuesto 2023 


Gabinete Wever Croes ta neglishando 
palabracion cu gobierno Hulandes 

T 
in di compronde for di e conferencianan di prensa cu 
ta bisa cu gobierno den cinco aña cu a pasa, no a haci 
nada cu AirBNB, no a cobra nada di ningun hende, cu no tin 
ningun acuerdo. 


Segun director di Departamento di Impuesto (DIMP), Luenne 
Gomez-Pietersz, tin un acuerdo cu AirBNB a cera cu Aruba 
Tourism Authority, caminda cu DIMP tambe ta participe di 
dje fo’i 2016 y tin un otro MoU’s cu a yega di wordo treci 
dilanti. Esey ta pa yega na un cooperacion cu e plataforma 
AirBNB. Sinembargo no mester bruha dos cos den otro, el a 
menciona. 


Tin diferente plataforma existente. Por ehempel tin persona 
cu tin un cas, sea e ta biba aki of den exterior. E persona aki 
por uza diferente tipo di plataforma pa huur su propiedad. 
Un di nan ta AirBNB, cu ta esun mas grandi activo na Aruba. 
Pero tin bookings.com, y otro tipo di plataforma cu tambe 
ta haci esey. 


Mescos cu e plataforma di Uber cu ta uza e plataforma ey 
pa duna servicio di transporte, AirBNB ta un plataforma 
caminda cu por bisa cu “esaki ta mi propiedad. 
Mi ta duna bo pa bo huur e pa mi, den mi nomber.” E convenio 
cu tin cu AirBNB ta cu por yega na un cooperacion p’asina 
haya e informacion di esunnan cu ta uza e plataforma eynan 
pa huur e casnan. 


Tin otro manera pa haya informacion tambe. Tin otro tipo di 
sistema di software cu ta screen websitenan pa haya adres 
caminda cu tin di esunnan cu ta huur nan cas y no ta inscribi 
na belasting. 


Si mira kico e team di registracion ta haciendo riba e tereno 
di toeristenheffing, te cu september 2022, tin 109 contribuy- 
ente cu a bin nobo. Lo tin 109 propiedad cu no tabata registra 
pa toeristenheffing te cu september 2022 den nan sistema. 


E ta un trabao continuo caminda cu tin cu compara adres. 
Tin un problema na Aruba di adres manera por ehempel 
Camacuri of Camacoeri. Tin diferente version di adres 
caminda cu lo mester haci e match miho posibel prome cu 
saca cobransa pa un hende y no kier haci esaki robes. 


“Cu DIMP ta haciendo nada, ta un persepcion y ta invita 
cualkier persona, cualkier gremio cu kier informacion, por 
yega DIMP, cu ta duna full transparencia, di tambe kico nan 
ta haciendo, con ta haciend’e y kico tin riba entrada.” 


E mesun transparencia ey ta duna minister di finansa y prome 
minister, caminda cu ta mira e esfuersonan di un departa- 
mento riba diferente tereno. 


No solamente toeristenheffing, pero tambe riba grondbelas- 
ting, winstbelasting, loonbelasting, BBO, etc. Tin cinco tipo 
di belasting cu ta hopi importante, cual t’e top cinco nan. 
DIMP ta sigur cu nan ta haciendo un bon trabao rib’e tereno 
aki. Importante pa menciona ta cu nada no a cay den caha 
di gobierno pa loke ta entrada di AirBNB. 


Si mira e ley actual gobierno di Aruba ta ricibi solamente 
20% di toeristenheffing di All-Inclusive-Hotels. Nan no ta 
ricibi nada di AirBNB of nada di esunnan cu ta registra y uza 
e plataforma di AirBNB. P’esey tin cambio den ley caminda 
cu ta bay tin un reparticion un tiki mas balansa, caminda cu 
gobierno, cu tin mester di entrada, ta bay haya un parti di 
esunnan cu ta huur nan cas. 


Esunnan cu tin un cas, un apartamento, cu ta huur lo mester 
sa cu ta entrada cu mester wordo declara. DIMP ta bezig 
a base di e informacion cu tin, pero ta bay anuncia proxi- 
mamente un formulario disponibel pa esunnan cu ta huur 
nan cas of apartamento y no ta pagando belasting, pa bin 
registra nan mes. 


“E campaña lo yama Registra prome cu nos presenta. 
Dicon? Pasobra ta mira cu tin hopi presion riba un departa- 
mento di impuesto pa cumplimento. 
E cumplimento ta un responsabilidad mutuo. 
Tin diferente ley cu ta duna DIMP potestad cu por pone 
cobransa cu ta bay cinco aña atras y cu boet. 
Incumplimento ta mara na un boet den ley. E 


saki ta nifica cu si DIMP mester presenta, e ora ey si tin un 
problema. Tanten cu e contribuyente mes ta bin registra su 
propiedad y indica cu e ta huur su cas den fin di siman, no 
tin. 


Luenne Gomez-Pietersz (DIMP) 


Den cinco aña gobierno 
no a haci nada cu AirBNB 

Mester percura pa e black out nan aki no tuma luga mas, pasobra e ta afecta 
comercio, turismo y ciudadanonan. 


Director di Utilities, Aruba Anthony Rojer 
Sr. Rojer a expresa cu e tema di e reunion tabata uno serio den cual a delibera 
e ultimo incidentenan y explora solucionnan pa evita cu tin ripiticion. ‘nos lo 
sigui cu miras pa futuro pa cumpli cu e metanan di e “energy policy y energy 
security” cu ta nos prioridad aki na Aruba.’ 


Director di WEB, Alfredo Koolman 
Sr. Koolman a comparti e perspectiva di WEB y a provee splicacion di kico ta 
bay haci siguientemente pa evita e situacion di diferente black out. ‘e tabata 
un bon reunion, riba nivel den forma cu ta haya solucion pa nos pais.’ 


Director di Elmar, Anthony Irausquin 
Sr. Irausquin a elabora riba e diferente incidentenan cu tabatin despues di e 
black out, cu Elmar a atende cu ne, a trata plannan pa den futuro y kico lo bay 
haci proximamente pa loke ta trata e maneho di energia sostenibel di gobi- 
erno. ‘e reunion a bay bon y awo ta keda na nos como compania estatal pa 
sigui brinda e servicio cu comunidad ta spera.’ 


Minister di Labor, Energia y Integracion Glenbert Croes 
Minister Croes durante e reunion a enfatisa cu e situacion ta inaceptabel den 
e mundo moderno di awendia, na un pais unda cu a inverti tanto placa y cu e 
nivel di profesionalnan cu tin na WEB. E situacion di 5 blackout den 5 luna no 
por sigui y esey ta e instruccion cu gobierno a duna na e empresanan di util- 
idad. Ademas como minister encarga cu energia, minister Croes a haci peti- 
cion pa un investigacion independiente tuma luga den nomber di gobierno di 
Aruba, pa verifica kico a pasa y pa wak si ta tumando e accionnan necesario 
pa impedi e black out nan di tuma luga. 
Por ultimo, Prome Minister Wever - Croes a bisa cu durante di e reunion a 
atende varios otro tema cu ta importante pa aclaria den e trayecto aki, entre 
otro e metanan cu gobierno tin pa por cumpli cu e transicion pa energia mas 
sostenibel, mas limpi, y mas confiabel. Cu lo conduci na prijsnan di awa y cori- 
ente mas abou y cu ta cumpli cu e palabracionnan haci internacionalmente 
riba e tereno aki. 


Premier Evelyn Wever - Croes: 


Gobierno na companianan di utilidad: 
E situacion actual tal inaceptabel 


D 
iasabra Aruba henter tabata victima di e di cin- 
co blackout den apenas cinco luna. E situacion 
aki a conduci na un situacion inaceptabel, pa cual 
prome minister Evelyn Wever - Croes a yama un re- 
union urgente conhuntamente cu minister encar- 
ga cu energia Glenbert Wroes, WEB, Elmar y Utili- 
ties Aruba y nan voorzitters. Durante e reunion cada 
compania a duna splicacion di e incidentenan y a 
haci palabracion pa percura cu comunidad ta ricibi e 
servicio debido. 


Prome Minister Wever - Croes a splica cu WEB actu- 
almente ta pasando den un periodo di transicion. 
Den cuadro di esaki ta cambiando di ekipo bieu pa 
ekipo nobo cual ta encera un di e proyectonan mas 
grandi cu WEB a yega di atende cu ne. Di parti di 
gobierno ta compronde cu esaki ta bin cu algun 
riesgo, sinembargo cinco black out den cinco luna 
di tempo ta algo cu tin cu atende cu ne. Durante di e 
reunion a trata ki plan tin na luga pa evita cu durante 
resto di e periodo di transicion lo sigui tin eventuali- 
dadnan y black out. 

APA ta controla ASTEC anualmente 
Anualmente APA ta controla resultado di maneho 
di e waf di Barcadera y su operacion door di 
gerencia di ASTEC pa sigura bon maneho y trans- 
parencia. Ademas, anualmente un accountant 
externo ta controla ASTEC pa garantisa cumpli- 
mento cu tur standard administrativo y contrac- 
tual. Tambe ta controla ASTEC riba aspectonan 
di siguridad portuario/maritimo via instancianan 
gubernamental, pa salvaguardia siguridad na 
frontera en general. 


Mas siguridad 
Tempo cu ASTEC a firma contract cu APA pa 
maneha waf di carga, tabatin 9 miembro di sigur- 
idad, combina cu hopi camara y sistema moderno 
digitalisa. Cu desaroyonan internacional, banda di 
cambio di ley maritimo, a haci cu awendia mester 
a emplea mas personal di siguridad. Awendia tin 
como 20 personal di siguridad trahando riba waf, 
cu a traduci den un aumento drastico den gasto 
di personal. 


Inversion den mantencion 
Den e acuerdo entre APA y ASTEC ta stipula cu 
ASTEC mester percura pa mantencion di e facil- 
idad y di e ekiponan riba tereno di waf. Por 
imagina cu uzando e ekiponan tur dia, ta pone 
cu e agenda di mantencion mester ta hopi activo. 
Sin lubida e daño cu salpeter y e demas aspec- 
tonan ambiental den e aire den area industrial 
di Barcadera ta haci na e facilidad y e ekiponan 
eynan. ASTEC tin un plan bon hinca den otro di 
mantencion, pero cu tur e aumento di otro gasto, 
a pone cu mester ahusta tarifa pa por ehecuta e 
trabounan di mantencion. 


Waf di Aruba ta mas economico 
Ora analisa operacion di ASTEC na Barcadera, por 
conclui cu, compara cu otro wafnan den region, 
cu ASTEC ta mas eficiente y efectivo den su oper- 
acion y costo. Es mas, e costonan total na ASTEC 
pa baha y procesa container ta mas economico 
cu tur e islanan den region. 


ASTEC…compania di ocho doño 
ASTEC N.V. ta un empresa Arubiano cu ocho (8) 
accionista cu originalmente tabata activo den 
ramo di stiwado na waf di Playa, cu na september 
1983 a combina y bira un empresa. E ta conta cu 
no menos di 80 empleado bon entrena pa ofrece e 
miho servicio posibel na tur barco di carga cu mara 
na nos waf. Anualmente ta descarga o procesa un 
promedio di 350 barco di carga y 125 barkito. 
ASTEC N.V. ta partner cu APA N.V. den construc- 
cion, financiamento, operacion y mantencion di e 
terminal di waf di carga situa na Barcadera. 


Despues di absorba tur aumento p’e ultimo 5 añanan 
ASTEC ta ahusta tarifa di baha 
y stiwa container riba waf 


R 
ecientemente Aruba Stevedoring Company N.V., conoci popularmente como 
ASTEC y Aruba Ports Authority N.V. (APA) a acorda pa ahusta e tarifa pa 
baha y stiwa carga riba barco. E ultimo biaha cu a ahusta e tarifa tabata na aña 
2018, pues durante e ultimo añanan hopi gasto a aumenta y ASTEC a logra ab- 
sorba tur. Awor a yega na un punto, cu despues di cinco aña, mester haci un 
adaptacion chikito pa por sigui ofrece e mesun nivel di servicio, cumpli cu e plan- 
nan di mantencion di e facilidad y cumpli cu e rekisitonan di siguridad di nos waf. 


E ahuste 
ASTEC a manda un carta pa su clientenan, local y internacional, den cual e ta 
anuncia cu e buki di tarifa pa aña 2023 a sali y cu e ahustenan den dje ta drenta 
na vigor entrante dia 1 di januari 2023. Den e tarifa nobo, a inclui un ahuste den 
e servicio riba waf di stiwado, den cual por nota un aumento chikito di solamente 
4,09%. 


E acuerdo entre APA y ASTEC 
ASTEC y APA tin un contracto di duracion largo pa operacion di waf di carga na 
Aruba. E inversion total na waf di Barcadera tabata rond di 100 miyon Florin, di 
cual ASTEC a pone rond di 53% y APA a pone rond di 47%. Naturalmente ta un 
concesion di Gobierno caminda sector priva y sector publico ta uni y inverti pa 
sirbi un meta comun pa comunidad y pa tal motibo e reparticion di resultado 
final di e operacion aki ta bay 69% pa APA, 15% ta bay pa ASTEC y 16% ta bay 
pa Gobierno (via impuestonan den forma di winstbelasting y primanan social). 
E parti di APA ta sali for di entrada bruto di servicionan, mientras cu e parti di 
ASTEC ta sali for di entrada netto (despues di kita gasto di personal, operacion, 
siguridad, financiamento, belasting y mantencion). ASTEC y APA ta mara na e 
condicionnan di e contrato vigente, caminda cu e tarifanan y marco di ahuste ta 
bon stipula pa percura pa e proyecto ta sostenibel y di a largo plaso. 

Tur container cu ta wordo manda for di Europa pa Asia na e momento aki 
ta costa $9000 cu ta un reduccion di 42% compara cu na inicio di e aña 
aki. 


Na mes momento Marine Insight a mutra cu e prijs pa e dos rutanan 
menciona, compara cu e nivel di prome cu pandemia, esaki a aumenta riba 
$20.000 na luna di september di 2021 y a mustra cu e situacion a cambia 
drasticamente compara cu na inicio di e pandemia. 


Durante di pandemia a surgi diferente problema cu tranpsporte di carga 
for di tur parti di mundo, caminda no tabatin suficiente barco di carga 
nabegando, ocasionando cu importadonan tabata den un lucha pa haya 
nan containernan riba barconan y hopi importador grandi a wordo perhu- 
dica pa esaki. 


Gasto di transporte di carga a baha 


ASTEC a anuncia aumento di prijs pa carga y descarga container 
A 
yera ASTEC a anuncia cu e lo aumenta 
cobransa pa carga y descarga barconan 
den waf, un participacion cu a sosode para- 
lelo cu anuncio di gobierno di aumento di 
prijs di gasolin y diesel. 
Segun e participacion di e compania aki, 
costonan a aumenta asina hopi cu ya no tin 
espacio pa sigui wanta e aumento di gastonan 
na e cobransanan bieu. 


A mustra cu tin mester di mas fondo pa 
mantencion di aparato y mashinnan como 
otro gastonan cu a subi mundialmente pero 
cu na Aruba nunca a conoce cambio. 
E participacion aki a hala atencion sin duda 
ya cu den un publicacion di e revista di carga, 
Marine Insight, publica dia 6 di september 
ultimo, a ser mustra cu prijs di transporte di 
carga rond mundo, a conoce un caida di 60% 
den 2022, sin duda un reduccion substancial 
y hasta dramatico. 


Segun e revista aki, prijs di carga riba rutanan 
mas importante rond mundo, a cay formal- 
mente den ultimo lunanan pero ta atribui 
esaki na e hecho cu comerciantenan a dicidi 
di manda nan carganan pa fiestanan di fin 
di aña , mucho mas tempran compara cu 
añanan anterior. 
Esaki tambe tabatin di haber cu pedidanan 
rond mundo a cay masha hopi mes pa e 
periodo aki y esaki ta debi principalmente 
na inflacion halto den mayoria di pais cu ta 
importa nan productonan. 


Marine Insight a sigui informa cu pa manda 
un container di 40 pia for di China pa West 
Coast na Merca, actualmente ta costa e suma 
di $5400 pa container, cu ta un caida di 60% 
compara cu luna di Januari 2022, segun 
Freightos Baltic Index. 

Durante implementacion di e planta RECIP fase IV, hunto cu fabricante 
Wärtsilä a haci e debido testnan den cada fase di ehecucion. Comunidad 
por tawata testigo di esaki via informacion cu WEB tawata duna via su 
medionan social. Sinembargo, awor cu e planta nobo ta den operacion 
ta surgi fayonan cu no por a premira durante e fase di implementacion 
of cu por a surgi durante e integracion di e automatisacion di e siste- 
manan. 


Ta trata aki di aspectonan di automatisacion hopi complica y hopi biaha 
scondi, cu ta bini dilanti awor cu e planta nobo ta opera via e mesun 
sistema di control cu e plantanan existente. Ta integrando sistemanan 
di automatisacion nobo provee door di Wärtsilä y alabes ta upgrade 
e sistemanan mas bieu pa por traha y comunica cu e sistema nobo di 
Wärtsilä. E trabou aki ta rekeri cu e sistema ta ‘live’ ora di haci e inte- 
gracionnan. E trabounan compleho aki ta bini cu nan riesgonan oper- 
acional. E hecho cu Aruba ta un isla y cu no por haya backup di otro 
paisnan, manera ta e caso na otro continentenan ta haci e situacion 
mas dificil. 


WEB ta hopi consciente di e impacto cu interupcion di coriente tin riba 
bienestar di comunidad y economia di Aruba. P’esey ta sigura cu ta 
duna prioridad mas halto pa revisa sincronisacion di e sistemanan di 
control di su plantanan miho y mas lihe posibel. 


M 
inister di Asuntonan Economico, Comunicacion y Desaroyo 
Sostenibel ta anuncia e prijsnan nobo di benta di combustibel 
entrante awe 9 di november 2022. 
Gasoline unleaded-premium : 269,1 cen p/ltr. (+ 14,2 cen)  
Diesel LS: 284,8 cen p/ltr. (+ 25,4 cen)  
Kerosin: 256,7 cen p/ltr. (+ 16,6 cen)  
E prijsnan ta inclui BBO/BAZV/BAVP 


Sincronisacion di plantanan existente y 
nobo di WEB ta proceso hopi complica 


E 
blackout di diasabra 5 di november ultimo ta 
ocasiona pa un fayo den e sistema di control 
di motornan RECIP. Por categorisa e sistema di 
control como un sistema automatisa cu ta dirigi 
funcionamento di e planta nobo, RECIP Fase IV. 
E planta nobo ta integra cu plantanan existente 
di RECIP Fasenan I, II y III. Pa e motibo aki e 
fayo tawatin su efecto riba control di e produc- 
cion di energia completo, cual a conduci na un 
blackout cu duracion di ±3 ora. 


WEB ta den contacto estrecho cu fabricante 
Wärtsilä pa haya asistencia. WEB Aruba ta 
pasando den un proceso di transicion di produc- 
cion cu generatornan di turbina di vapor, pa un 
produccion cu motornan RECIP. Motibo di esaki 
ta cu plantanan di motornan RECIP ta mucho 
mas eficiente. Ta premira cu por keda surgi inter- 
upcionnan durante e proceso di transicion aki. 


Nos isla e aña aki a conoce un serie di blackout a 
consecuencia di integracion di e planta nobo den 
e plantanan existente. E blackoutnan ta ocasiona 
pa fayonan cu ta ocuri durante e proceso di inte- 
gracion. 


E integracion ta encera sincronisacion di dife- 
rente sistema automatisa pa yega na un bon 
operacion di tur e unidadnan di produccion. Ta 
trata di diferente aplicacion cu mester coordina 
e funcionamento di plantanan nobo y existente 
debidamente. 


Cambio den prijs di 
productonan petrolero 


9 di november 2022  


9 


AWEMainta 
Politica 
Diaranson, 9 November 2022 


Ironicamente, pa presupuesto 2022, fraccionnan 
di AVP y Accion21 a entrega un ‘presupuesto 
alternativo’ den forma di un amienda entrega pa 
votacion, sin haya pregunta, sin bay CAft y sin 
bay Raad van Advies. 


Na luga di representa pueblo door di eherce e 
trabou parlamentario, AVP, MAS y Accion21 
a dicidi di bandona sala ora di tratamento di e 
ley den reunion publico. Esaki no ta e manera 
cu pueblo ta wordo miho sirbi den su represen- 
tacion den Parlamento. Cu un oposicion asina, 
un democracia no por funciona optimalmente. 
Excluyendo bo mes for di participacion y influ- 
encia como parlamentario, ta un falta di respet 
pa e voto di e ciudadano. 


Fraccion di RAIZ a prepara pa e tratamento 
di presupuesto. Nos a manda pregunta den e 
verslag di Staten, y lo participa activamente 
den e tratamento publico. Asina nos ta eherce e 
tarea di control, eherce parti di e budgetrecht, y 
nos funcion como co-legislador, representando e 
pueblo di Aruba. 


Misha Raymond: 


AVP, MAS, y Accion21 ta faya pueblo 
y ta keda sin haci nan trabou durante 
tratamento di presupuesto 2023 


L 
ider di AVP sr. Mike Eman y su fraccion, sigui pa parlamentarionan di 
MAS y Accion21, a dicidi di no participa den e tratamento di e ley pa 
presupuesto 2023. Mi lo splica pakico, den mi opinion, e escogencia di 
AVP, MAS y Accion21 pa no haci e trabou di trata un presupuesto, ta un 
fayo den direccion di pueblo, cu nos como parlamentario ta representa. 


E concepto di ley pa presupuesto 2023 a wordo entrega na College 
Aruba Einancieel toezicht (CAft) y Raad van Advies (R.v.A.) na respec- 
tivamente juni y juli 2022. CAFT y Raad van Advies a duna conseho riba 
e concepto. E tempo ey, parti di e pronostico di entrada tawata basa 
riba introduccion di BTW. Mientrastanto gobierno a dicidi di no intro- 
duci BTW na 2023, y na luga di esey ta premira un aumento di BBO pa 
yega na un nivel di entrada similar. Segun lider di AVP sr. Mike Eman, 
MAS y Accion21, gobierno mester a manda e concepto adapta pa CAft y 
Raad van Advies pa un di dos conseho, prome cu mand’e pa Parlamento. 


Gobierno a contesta e peticion aki cu argumentacionnan huridico, 
incluyendo e insinuacion eroneo di AVP, MAS y Accion21 cu un conseho 
di CAft ta obligatorio den e fase en cuestion, y argumentonan relaciona 
cu e meta di un presupuesto y cumplimento cu nos Constitucion. Tambe 
a mustra riba e punto cu e tratamento di sea introduccion di BTW of un 
aumento di BBO ta tuma luga ora di trata e ley di introduccion di BTW 
of e ley pa aumenta BBO, y no ora di trata un presupuesto. 


No ta mi intencion pa haci esaki solamente un discusion huridico. Nos 
por sigui discuti si a pesar cu no tin un obligacion legal pa bolbe manda 
un concepto pa Raad van Advies bou di e circunstancianan aki, cu gobi- 
erno ta ‘liber’ pa haci esey. 
Of si huridicamente ta mas prudente pa manda un concepto adapta 
pa Raad van Advies ora a cambia e base di un parti di e pronostico di 
entradanan di un presupuesto. Loke si mi por bisa, ta cu como parla- 
mentario bo tin e deber di eherce bo funcion y no core pa bo trabou 
paso bo no ta haya bo kier riba un proceso. 


Na momento cu Parlamento yega na e tratamento publico di e ley 
di presupuesto 2023, ta na nos como parlamentario pa eherce nos 
funcion di control, eherce nos budgetrecht, y tambe eherce e funcion 
di co-legislador, door di participa activamente na e tratamento publico 
di presupuesto 2023, haci pregunta, busca clarificacion, cuestiona e 
maneho, presenta solucion y vota sea pro of contra. Tambe por entrega 
amienda y mocion. Ademas por vota riba amienda y mocion entrega 
door di otro parlamentario. 


Cu Raad van Advies a duna conseho riba un concepto cu un pronostico 
parcial basa riba BTW na luga di BBO, no ta significa cu un parlamen- 
tario no tin suficiente informacion pa trata un ley. 

Minister Wever no tin ningun plan concreto pa realisa esaki, e ta keda 
na nivel di comision, MOU, haci estudio, mientras cu tin un vision kant 
en klaar pa ehecuta. Ma keda busca unda mi por haya un timetable di 
ehecucion di un accion plan, y nergens te vinden. 
Nos economia ta keda draai riba un pilar economico so, esta turismo, 
cu no ta sostenibel. Y no tin ningun indicio concreto cu lo crea otro pilar 
economico, zero. Na november 2018 caba mi a organisa como minister 
di desaroyo sostenibel un encuentro internacional na Aruba cu repre- 
sentantenan di diferente gobierno di nos region y unda nos a elabora 
riba e industria di cannabis medicinal como un pilar economico nobo y 
e industria di hemp como ehempel di economia circular. Den nos region 
tur pais representa na e conferencia aki a bay laga Aruba atras riba 
e topico aki. Hasta St. Maarten a dal e stap den direccion di cannabis 
recreacional. St. Vincent a cuminsa exporta cannabis medicinal. 
Den e overdracht di ex minister di economia, Xiomara Maduro, pa minister 
Wever, seguramente a entrega e siguiente rapport traha pa un experto 
di Hulanda: Productie van Medicinaal Cannabis Aruba, Financiele Impact 
op de Begroting, di 5 di december 2019. E rapport ta bisa cu e ta asina 
prometedor pa Aruba e pilar economico nobo aki, cu e ta recomenda cu 
mester bay over na accion rapido. 
Pues minister Wever tampoco tin e boluntad pa diversifica nos economia 
creando e pilar nobo aki. Y pa bo por wanta sla pa e pueblo den e 
temponan aki bo mester di otro pilar economico. E fracaso economico 
ke men cu prijs di gas tin cu subi drasticamente, di cuminda, di gasolin, 
di awa y coriente, pasobra no a crea un buffer cu ta duna e posibilidad 
n’e gobierno pa duna un man n’e consumidor. 


D 
irectie Financiën y Centrale Accountantsdienst ta informa publico, 
como tambe nan clientenan cu riba diahuebs 10 di november 2022, 
nan oficinanan lo ta cera pa publico henter dia. E motibo ta un encuen- 
tro di personal. 
Nan lo reanuda nan servicio riba diabierna 11 di november 2022. Di 
parti di Directie Financiën & Centrale Accountantsdienst nan ta yama 
pueblo en general y nan clientenan en particular, danki pa e compren- 
sion. 


Rudy Lampe (Red Democratico): 


Despues di un aña no tin plan pa un economia duradero 


Directie Financiën y Centrale 
Accountantsdienst cera 
riba 10 november 2022 


N 
a september 2021 como Minister di Desar- 
oyo Sostenibel mi a haci entrega di e over- 
drachtsdocument na Minister Geoffrey Wever. 
Eynan mi a argumenta cu mi a no haya ningun 
departamento di gobierno, ni personal ni presu- 
puesto pa Ministerio di Desaroyo Sostenibel. 


Asina mes nos a produci un Vision Economia 
Circular 2050 cu a keda presenta y discuti na 
Circular Economy International Conference for 
the Americas na november 2020. 


Nos a duna beneficio di duda na Minister Geoffrey 
Wever cu siendo Ministro di Economia e tin mas 
tools pa concretisa e vision aki di economia 
circular. Despues di un aña nos beneficio di duda 
a termina den un decepcion. 

L O C A T E D A T B U C U T I 
& T A R A B E A C H R E S O R T 


• Miguel Mansur kier pa nos cay directamente bao Hulanda manera Boneiro! 
Segun Miguel e ora ey Aruba no lo tin ningun problema mas. Miguel bo a wak 
kico ta pasando na Boneiro? Bonerianonan a cay den pobresa na nan mes 
pais. Bonerianonan ya no por cumpra un cas of tereno. Bonerianonan ta perdi- 
endo nan negoshinan, terenonan, y Hulandesnan ta bezig ta tuma over tur cos. 
Hulanda no ta preocupa cu Bonerianonan mes. Hasta tin un lucha y movecion 
grandi pa kibra e acuerdo aki bek cu Hulanda! Ta esaki ta e solucion y vision di 
Miguel pa Aruba? 
• Miguel no tabata kier pa gobierno a paga e 5% na ambtenaarnan y e 7.6% na 
2023. Kiermeen no solamente e lo kita cientos di ambtenaar for di trabao, pero 
tambe e lo mantene e inkorting di 12.6% si e yega den gobierno! Ambtenaarnan 
ojo! 
• Miguel ta apoya y pusha violentamente pa nos pais haya un aanwijzing cueste 
loke cueste, si ta hustifica of no! Esaki ta e actitud anti-rubiano cu Miguel tin. 
• Miguel den su vision di locura a core cu su mesun miembronan di partido di 
mas importante. Nos tur por a lesa y scucha nan opinion di Miguel. Di mesun 
forma bo kier maneha pais Aruba? 
• Miguel no a biba aki na Aruba. Esey ta refleha den loke e kier haci contra pueblo. 
Maneha un negoshi no ta igual cu maneha un pais. Un pais ta un pueblo Miguel, 
hende bibo, y ta consisti di Arubianonan humilde. Mirando tur e puntonan aki 
cu Miguel a bringa pe publicamente cualkier hende por compronde cu Miguel 
no tin pueblo di Aruba na pecho y mucho menos tin un vision p’e avance di nos 
pais. 


Parlamentario Marco Berlis (MEP): 


Miguel Mansur su vision apocaliptico pa Aruba 


Un homber sin vision y sin compasion pa e pueblo di Aruba 


U 
n aña a pasa desde cu mi a drenta como par- 
lamentario nobo den e organo di mas halto. 
Pero e ta simplemente increibel e nivel di politica 
barata y peligroso cu ta wordo hunga pa oposicion. 
Specialmente pa sr. Miguel Mansur, cu a drenta po- 
litica supuestamente pa desplega un politica nobo. 
Su politica ta encera varios punto cu mi lo trata na 
compila pa asina hende por habri nan wowo y com- 
pronde cu Miguel Mansur su vision ta uno devasta- 
dor pa Aruba; 


• Miguel Mansur kier kita cientos di ambtenaarnan 
for di trabao. Sin pense dos biaha esey ta su solu- 
cion segun su mes boca. Kiermen, e ta papia di gobi- 
erno su medidanan y su vision ta pa kita cientos di 
ambtenaar. Tremendo idea sr.Mansur! Esaki apesar 
cu personeels kosten di gobierno ta bao CAFT su 
recomendacion. 
• Miguel Mansur a grita, perde control y insulta aña 
pasa durante di tratamento di presupuesto 2022 cu 
mester kita tur overtime di KPA. Esey ta e solucion? 
Kiermen pone na peliger e siguridad di pueblo, e 
siguridad di e negoshinan, perhudica famianan di 
nos miembronan di KPA, perhudica nos turismo y 
ordo publico? Esey ta bo vision? 
• Miguel Mansur ta pone presion pa gobierno 
cumpli cu TUR recomendacion di CAFT, y despues 
ta puntra si lo bay inverti den RWZI? Ta kico bo no 
a compronde Miguel? Bo no sa cu CAFT kier kita 
tur inversion di RWZI? Bo ta lesa si prome cu bo 
ta papia of bo no ta compronde nada di loke bo ta 
lesa? Tambe e sa masha bon cu awor WEB lo bay ta 
encarga cu e inversion aki di RWZI. 

Lamentablemente esaki no ta e caso na Aruba. Manera por a nota 
den medionan di comunicacion, ministernan di AVP cu a horta y haci 
negoshinan ilicito ta wordo recompensa manteniendo nan den funcion.” 
Minister Croes a expresa. 


Na mes manera, awor oposicion ta bagatelisando e presupuesto 2023. 
Segun Minister Croes e dolor di oposicion ta cu Aruba no a haya 
un aanwijzing, paso nan deseo ta pa wak e gobierno aki trompica. 
Oposicion tin tempo ta grita cu pronto Gabinete Wever-Croes II lo cay, 
sin realisa cu na momento cu gobierno cay, pueblo tambe lo cay. 


Esaki sigur ta un falta di consciencia, responsabilidad y amor pa ta 
representante di pueblo. E sed pa poder di oposicion ta asina grandi 
cu nan no ta realisa cu na final esunnan cu ta sali perhudica ta e comu- 
nidad e general. 


“Aruba ta pasando den momentonan dificil, pero asina mes fraccion di 
MEP y RAIZ ta haciendo nan maximo esfuerso pa traha na bienestar di 
pueblo. Gobierno di Aruba ta negociando exitosamente cu Hulanda pa 
gana nan comprension y pa nan reconoce y balora e esfuerso di e gobi- 
erno aki y e compromiso cu Gabinete Wever-Croes II tin pa cu futuro di 
pais Aruba.” Minister Glenbert Croes a termina bisando. 


Minister Glenbert Croes: 


“Mi ta lamenta cu oposicion ta bagatelisa 
esfuersonan di gobierno pa baha awa y coriente” 
D 
ialuna mainta, durante tratamento di pre- 
supuesto den sala di Parlamento di Aruba, 
Minister Glenbert Croes tabata presente pa de- 
fende e presupuesto di su ministerio. Durante su 
discurso el a tuma e oportunidad pa adresa e co- 
mentarionan cu tin actualmente relaciona cu su 
biahe pa Ecuador y e retiro di e minister Ecuato- 
riano anterior, cu ta esun cu a reuni cu su per- 
sona riba e posibilidad pa Aruba cumpra “heavy 
fuel oil” directamente for di Ecuador. 


Minister Croes a informa cu el a ricibi e bon noticia 
cu Embaha Hulandes lo bay tin un reunion e luna 
aki cu e Minister nobo di Ecuador, sr. Fernando 
Santos Alvite pa continua cu e esfuersonan y 
e mision di Pais Aruba. E oportunidad aki ta di 
gran beneficio pa pais Aruba ya cu si cumpra e 
crudo aki directamente di Ecuador, eliminando 
asina e dos intermediarionan, lo spaar 5 dollar 
riba cada bari. Den un periodo di 30 luna lo ta un 
total di 4.2 miyon bari ekivalente na mas di 21 
miyon dollar. Esaki ta hopi placa pa scapa nos 
comunidad, nos economia y nos pueblo. 


E mandatario ta lamenta cu oposicion ta bagate- 
lisa e esfuersonan haci pa gobierno en conexion 
cu bahamento di prijs di awa y coriente. Oposicion 
ta burla di e biahe haci pa Minister Genbert Croes 
pa Ecuador. “Sikiera na Ecuador, un minister den 
problema ta retira. 

D 
iasabra anochi atrobe Blackout riba Aruba. Parce cu no ta basta despues di e au- 
mento di coriente pa ELMAR, e cobramento di algun dia extra di coriente riba reci- 
bo, schakkel tur hende den un bracket mas halto, y pa bolbe biba pasa den un blackout. 


Negoshinan mediano y chikito ya ta pasando duro caba cu aumento di coriente y 
pa nan perde cliente awor pa motibo di blackout ta bira di mas. Un amigo a 
bisa mi ayera e ta sinta ta come den restaurant coriente a bay. 


Ta unda nos ta bay. WEB ta un di e companianan cu mas a inverti den 
tecnologia, desde 2001 bini ariba, pero ta parce cu nos no ta mira e 
rindimento di e tecnologianan. Ta di comprende cu situacion mundial 
a causa aumento di HFO, nos sa tambe cu e guera Ucrania y Rusia 
tambe a aumenta e prijs di gas mundialmente. 


Pero esey no ta kita afo cu WEB y ELMAR tin di brinda un servicio 
optimal na nos pueblo. Niun di e efectonan externo aki mester tin 
efecto riba nan servicio pa pueblo. Black out despues di tur e inver- 
sionnan cuantioso den tecnologia mester ta algo di pasado, y cu si e 
pasa mes, e no por ta n’e cantidad aki cu nos a bin ta experenciando. 


Durante tratamento di presupuesto dia7 november 2022 mi a exigi un 
investigacion den e casonan aki. Mi kier sa kico ta e rason di e black- 
outnan y con ta bay evita mas den futuro. No por ta asina cu e profesion- 
alnan den WEB ta keha riba tur crenchi cos y nos ciudadanonan no por 
reclama. Ta bastante preguntanan nos a ricibi di nos ciudadanonan y nos 
kier un fecha y decision ariba un investigacion den e compania estatal 
pa caba. 


Di parti di Fraccion di MEP nos ta haya cu a yega ora pa minister atende 
e caso aki cu man duro pasobra e ta perhudicando nos hendenan y 
specialmente esnan cu negoshi chikito y mediano. Mescos cu mester paga 
WEB y ELMAR tur fin di luna sino ta corta servicio, mescos nan tin di brinda 
servicio na esnan cu ta paga. 


Por ultimo tocante e bracket y cobransa halto nos kier pa ELMAR resolve e 
asunto ey di otro forma. Berdad ELMAR a duna un areglo di pago pa esnan 
cu a haya un cobransa mas halto pa motibo di e dianan extra cu a wordo 
conta. 


ELMAR a admiti cu esey ta un eror di nan parti y cu pa e motibo ey entre 
otro ta brinda areglo di pago riba e suma extra cu a bini riba e cobransa. 
Pero nos kier pa nan mira cu si e suma extra ey ta bay wordo cobra riba e 
prijs di e bracket mas halto o prijs di e bracket mas abou. 


Segun mi pensamento e tin di wordo cobra den esun di mas abou di cual 
e cliente ta custumbra di haya su recibo y no esun mas halto cual ta pa 
motibo di ELMAR su dianan extra conta a laga e recibo subi asina tanto. 


Hendrik Tevreden (MEP): 


WEB, ELMAR ta basta! 

COMO si fuera cu e cede di Copa Mundial cu ta cuminsa aki 
dos siman na e ciudad di Qatar ya no tin suficiente critica, 
dialuna e embahado di e Copa Mundial di Qatar, Khalid 
Salman, den un entrevista a causa ainda mas consternacion 
pa e torneo aki. 
Salman kende ta un ex futbolista y a keda nombra oficial- 
mente como embahado di e Copa Mundial 2022, den un 
entrevista di e canal di television Alemnan, ZDF, a confirma 
cu e copa mundial ta ser organisa pa un pais cu no ta respeta 
derechonan humano y ta descrimina formalmente, princi- 
palmente contra hende muhe. 
Den un entrevista cu e periodista deportivo Jochen Breyer, 
e embahado a dicidi di haci algun remarca descriminatorio 
contra di homosexualmente y no a sconde e mentalidad di 
e hombernan na Qatar. 
Ayera nochi e entrevista e pasa na television Aleman caminda 
Breyer a bay bishita embahado Salman y a puntra entre otro 
con ta para cu derehonan humando den e pais, tambe di 
libertad di expresion y tolerancia na Qatar. 
E reaccion di embahado Khalid Salman a laga e periodista 
den shock: 
“Pa e Copa Mundial, tn hopi hende cu lo bishita nos pais 
pero lo ta bon nos tuma un ehempel di homosexualnan. Lo 
principal y primordial ta e hecho cu tur hende lo acepta cu 
nan tambe lo bin aki pero nan tin cu siña acepta nos regla y 
leynan. 
Mi no ta un Moslim hopi estricto pero di con homosexual- 
idad ta ‘haram’ (red. Prohibi)? Wel pasobra e ta un enfer- 
medad mental.” 
Mesora despues cu e embahado a haci e declaracion aki, e 
vocero di Copa Mundial Qatar a interveni y den cierto forma 
a para e entrevista den inmediato pero ya e no por a evita cu 
Salman a haci algun declaracion sumamente contradictorio 
y descriminatorio. 
Algun instante prome e periodista a puntra e embahado di 
con muhenan na Qatar no por cana sin un pida paña cubri- 
ando nan cara riba caminda publico y el a bisa lo siguiente: 
“Imagina bo mes un rato, caminda dilanti bo tin mangel cu 
no ta den su paki bon tapa y bo no sa si un otro hende a 
mushi of morde esakionan compara c’un paki mangel bon 
tapa den su paki. Cual bo lo scoge?” 
Cu esaki Salman a referi cu e hende muhe mester warda su 
puresa na tur momento, caminda solamente su esposo lo 
ta e homber cu por mira e muhe manera cu e ta, sin cu su 
curpa a ser mira pa otronan. 
Ora cu e periodista a bisa Salman cu ta dificil pa compara 


un hende muhe c’un paki di mangel e embahado a bolbe 
mustra su mentalidad descriminatorio: 
“Un muhe no tin nada di busca riba caya. Lo miho cu e por 
haci ta di keda den cas. Si e muhe tin placa cu el a hereda di 
su tata, di cokn un muhe asina cu tur e placa ey y amor, tin 
cu bandona su cas? 


E no tin motibo pa bandona su cas,” e tipo aki a señala. 
Pues tur esaki bishitantenan por spera durante di nan bishita 
na Qatar pa presencia e Copa Mundial 2022 y sin duda por 
anticipa cu muhenan di otro paisnan, cu conoce libertadnan 
cu muhenan na Qatar no ta ni soña di tin, lo por bin haya nan 
mes den problema pa cualkier comportacion incortecto cu 
autoridadnan di e ciudad por interpreta segun nan leynan. 
Pa colmo tabata ayera tambe cu ex Presidente di FIFA, Sepp 
Blater ayera a confirma cu e decision di e federacion mundial 
di futbol pa otorga Qatar e Copa Mundial 2022, tabata un 
eror grandi y cu nunca esaki mester a tuma luga. 
Ta mesun otorgacion aki a costa Blatter su posicion tambe 
como Presidente di FIFA caminda varios figura grandi di e 
federacion, a tuma placa bou mesa pa duna Qatar e cede. 


Embahado Copa Mundial Qatar 


“Homosexualnan ta enfermonan 
mental y muhenan miho keda cas” 

D 
iamars mainta Minister di Turismo y Salud Publico Sr. Dangui Odu- 
ber tabata na Cas Ariba caminda e mandatario a anuncia e co- 
mienso di e proyecto di embeyecemento di e anker na Cas Ariba. E 
idea aki a nace despues cu e mandatario a keda acerca pa e grupo cu 
ta organisa e weganan popular banda di e dam di Cas Ariba. E proyec- 
to aki a cuadra cu e vision di Gobierno caminda ta inverti den e me- 
horacion di e producto Aruba. 


E anker na Cas Ariba a wordo coloca eynan pa famia Varis na aña 1996, 
hopi di nos a yega di wak e. E crusada di Cas Ariba ta un caminda cu 
ta wordo hopi trafica pa e turistanan cu ta bay direccion pa Parke 
Nacional Arikok. P’esey embeyecemento di e anker ta na su luga como 
cu esaki lo crea un otro atraccion pa nos bishitantenan, un caminda cu 
nan lo por tuma potretnan y subi esakinan riba plataformanan social. 


Den e prome fase di proyecto aki lo bay re aloca e anker, lo bay spuit e 
anker color di oro y tambe lo bay pone e anker riba un plataforma 
di 1 meter halto pa haci esaki mas visibel. Den e prome fase lo 
bay traha un plasa chikito cu lo keda bunita haciendo esaki un 
atraccion pa nos turistanan ora esaki keda cla. E proyecto aki ya 
caba a cuminsa y si tur cos cana segun plan e lo wordo entrega 
den 2 siman. E proyecto aki ta keda financia pa Aruba Tourism 
Authority (ATA) conhuntamente cu Tourism Product Enhancement 
Fund (TPEF). 


Minister Oduber ta contento di por a contribui cu e proyecto 
chikito aki cu sigur lo tin un impacto grandi como atraccion pa 
nos turistanan na Cas Ariba y Santa Cruz. 


Minister Dangui Oduber: 


Proyecto di embeyecemento di 
e anker na cas ariba a cuminsa 

D 
espues di reahusta e vision-, meta-, y obhetivonan di Aruba 
Airport Authority N.V. (AAA) durante aña 2021, a defini sos- 
tenibilidad como un di e pilarnan strategico mas importante, AAA a 
revisa e posibilidad di obtene diferente certificacion pa sostenibi- 
lidad. E certificacion ta un herment importante p’asina por verifica 
si e esfuerso di e compania pa cu sostenibilidad ta duna e resultado 
den for di un operacion mas sostenibel y cu un impacto den e Sus- 
tainable Development Goals y alabes contribui na un miho plane- 
ta. Pa 2022, AAA a scoge pa participa den un evaluacion indepen- 
diente di sostenibilidad pa por obtene e Green Globe Certification. 


Siman pasa AAA a ricibi e noticia cu Aeropuerto Internacional 
Reina Beatrix (Aeropuerto di Aruba) a bira e prome aero- 
puerto na mundo pa ricibi e Green Globe Certification. Esaki 
ta un di e programanan di certificacion principal pa operacion 
sostenibel y maneho di biahe y turismo rond di mundo y AAA ta 
hopi orguyoso pa e logro aki. AAA a concentra su esfuersonan 
di sostenibilidad den su operacionnan mediante e implemen- 
tacion di building management systems, reduci e consumo di 
energia, pilot waste projects, purchasing policies y Green House 
Gas (GHG) pa menciona algun. Ademas, Wings of Hope di AAA a 
enfoca pa ehecuta proyecto comunitario basa riba e Sustainable 
Development Goals, cu e meta pa crea un impacto positivo den 
comunidad. 


CEO di Green Globe, Birte Pelayo, a menciona cu: “Manera un 
“hub” ocupa di turismo, Aeropuerto di Aruba a establece un 
punto di referencia pa e industria di aviacion den Caribe. E oper- 
acionnan di aeropuerto por contribui den gran parti pa reduci 
e emisionnan a traves di innovacion “on-ground” y respalda un 
miho planificacion di vuelo. Como un infrastructura esencial den 
transporte, e contribucion economico y social di e aeropuertonan 
ta importante p’e economia cu tin sosten di biahe y turismo”. 


“Aeropuerto di Aruba tin un liderazgo, no unicamente den Caribe, 
pero tambe na nivel mundial door di ta e prome aeropuerto pa ta 
certifica bou di Green Globe International Standard for Travel & 
Tourism, esun mas halto den nivel di certificacion pa operacion 
y maneho den e negoshi di biahe y turismo. Aeropuerto di Aruba 
tin conexion permanente cu e prosperidad di Aruba y su exito 
sostenibel lo brinda beneficio real pa comunidad”, Birte Pelayo a 
continua bisando. 


“Aeropuerto di Aruba, e prome aeropuerto pa logra e Green 
Globe Certification, a logra esaki door di crea un impacto local 
y logrando su metanan na nivel global. Hunto cu e rekisitonan di 
su operacion ta cumpli cu e criterionan internacional di sostenib- 


ilidad, su programa di impacto social Wings of Hope, ta alinia 
cu e Sustainable Development Global Goals. SDG ta un pilar di e 
balornan y e mision di Aeropuerto di Aruba. 


A traves di Wings of Hope, AAA ta integra educacion sostenibel den 
comunidad, accion ambiental den operacion di su departamen- 
tonan y ta promove e responsabilidad ambiental den su socionan; 
tur esaki cu e meta pa reduci transmision y integra resistencia. “Mi 
ta spera cu e Green Globe Certification pa AAA, ta un influencia 
p’asina demas aeropuertonan como tambe tur cu ta involucra 
den biahe por considera con su operacionnan ta contribui na un 
impacto climatico positivo”, tabata palabra di Denaye Hinds, kende 
ta auditor oficial pa e proceso di certificacion di Aruba Airport. 


Minister di Turismo y Salud Publico sr. Dangui Oduber, a comenta 
cu “Nos ta sumamente contento cu e anuncio cu airport di Aruba 
ta e prome aeropuerto na mundo cu a wordo certifica dor di Green 
Globe Certification, un instituto renombra mundialmente riba 
certificacion pa operacion y maneho sostenibel den e industria di 
biahe y turismo. Nos compromiso como isla pa cu sostenibilidad 
ta firme y esaki ta un logro sublime pa nos tur”. 


Angeline Flemming, Director of Health, Safety and Sustainability 
pa AAA a indica cu: “AAA no por ta mas orguyoso di e logro aki. E 
esfuersonan di AAA y tur cu ta traha den e industria den e ultimo 
añanan pa haci cu nos operacionnan ta mas sostenibel a duna su 
fruto cu e certificacion prestigioso aki”. 
Joost Meijs, CEO di AAA, a comenta cu: “Na momento cu AAA a 
establece su metanan y obhetivo di sostenibilidad, nos a spera 
di por yega cierto nivel di certificacion den e siguiente dos aña. 
Nos a pone meta ambicioso y den poco tempo, nos a bira e 
prome aeropuerto di mundo pa logra e Green Globe Certification, 
surpasando nos propio expectativa. Esaki ta demostra e compro- 
miso enorme di nos trahado- y socionan pa realisa negoshi cu 
respet pa nos medio ambiente.” 


Aeropuerto di Aruba ta comprometi pa opera di un manera sostenibel 


Aeropuerto di Aruba t’e prome aeropuerto na 
mundo pa ricibi “Green Globe Certification” 

M 
anera ta tradicion di tur aña, Alto 
Comisario di Polis sr. Ramon Arn- 
hem, ta convoca un permiso general 
pa presentacion di gruponan di Gaita y 
Dande dilanti negoshinan riba nos isla. 
E permiso aki ta vigente cuminsando 
for di dia 1 di November 2022 te cu dia 
31 di December 2022. 
Contacto: 
E permiso general aki ta mara na e 
condicionnan manera prome cu cual- 
kier grupo por haci uzo di e permiso 
otorga den e convocacion aki e persona 
encarga cu e grupo mester tuma 
contacto cu e seccion di Planologia y 
Informacion di Cuerpo Policial durante 
oranan di oficina. For di 7’or di mainta 
te 3’or di atardi y nan number di telefon 
ta 585-2500. Durante fin di siman por 
tuma contacto cu departamento di 
Planologia y Informacion via di Central 
di Polis na number di telefon 100. E 
personanan en cuestion lo controla si e 
luga caminda e actuacion lo tuma luga 
ta apropia of no. 


Reglanan: 
Gruponan di Gaita y Dande por haci 
nan presentacion te cu 10’or di anochi. 
No mag stroba ni trece trafico den 
peliger bou di ningun circunstancia. No 
mag laga sushi of cualkier desperdicio 
atras riba caminda publico despues 
di e presentacion. No mag toca den 
vecindario di misa durante sirbishi, 
hospital, casnan di anciano of otro 
instituto cu ta duna cuido medico, ni 
den vecindario di stacionnan di gasolin. 


Recordatorio: 
E permiso aki ta conta specialmente 
pa Gaita of Dande. E permiso aki NO ta 
conta pa un banda, conhunto of agru- 
pacion musical. Durante control Polis 


mira cu un banda of agrupacion musical 
ta tocando cu no ta gaita of dande lo 
para e evento cu consecuencia cu por 
haya un multa. Banda of agrupacion 
musical mester busca un permiso. 
Cuerpo Policial ta subraya cu mester 


obedece tur ordo di Polis relaciona cu 
Orden Publico y Polis ta autorisa pa 
para e evento na momento cu Orden 
publico ta rekeri esaki of na momento 
cu constata cu a viola cualkier di e 
condicionnan aki. 


Conoce e reglanan p’e permiso p’e temporada aki di fin di aña 


Polis ta otorga permiso general 
pa gruponan di Gaita y Dande  

V 
eterinaire Dienst ta recorda tur 
persona cu kier sacrifica un cabri- 
to, carne of porco pa consumo mester 
haci esaki na Abattoir. Matamento di 
bestia na cas ta ilegal y por tin su ries- 
go pa cu salud di hende. Tur hende cu 
kier haci uzo di servicio di Abattoir pa 
sacrifica un bestia durante luna di No- 
vember y December 2022 por haci es- 
aki for di Dialuna te cu Diahuebs, parti 
mainta cuminsando for di dialuna 14 di 
november te cu dialuna 19 di decem- 
ber 2022. 


E proceso pa sacrifica animal na 
Abattoir ta tumando luga a base di 
cita, doño cu ta desea di sacrifica un 
of mas animal pa come mester percura 
pa yama Veterinaire Dienst di ante- 
mano pa confirma cu e kier haci uzo di 
e servicio di Abattoir. 


Esaki ta necesario pa por coordina e 
matansa na un manera mas structura, 
cumpliendo cu reglanan di higiena y 
prevencion di transmision di virusnan 
contagioso. Pa haci un cita por tuma 
contacto cu Veterinaire Dienst na 
telefon 5224310 of 5224320 of pasa 
personalmente na Veterinaire Dienst 
Barcadera 1pa traha un cita. 


Na doñonan di animal ta pidi encare- 
cidamente pa trece nan animalnan 
dentro di e orario di cita stipula. Es cu 
no bin na e orario stipula mester traha 
un cita di nobo. Sin un cita ningun 
cliente lo no wordo atendi. 
ene na cuenta cu e ultimo dia pa mata 
bestia ta Dialuna dia 19 di December 
2022 cu un capacidad limita, pues no 
warda te ultimo ora pero traha bo cita 


na tempo. 
Ban coopera hunto pa asina e proceso 
na Abattoir por cana na un manera 
planifica y trankilo pa asina nos tur por 
pasa un bon fin di aña. 


Pa mas informacion haya nos riba 
Facebook y Instagram, subi nos website 
www.dvg.aw, yama nos na 5224200 of 
e-mail nos na servicio@dvg.aw 


D 
ia 12 di october, 2022, a gradua na e Facultad di Ley na Universidad di 
Aruba, Minorca Martis. El a gradua defendiendo su Master tesis titula: 
“Hebben ongedocumenteerde vreemdelingen recht op een diploma als zij 
een opleiding afsluiten in Aruba?” 


Miembronan di e comision di examen tawata: 
Sra. dr. Benedicta Deogratias 
Sra. mr. Brechtje Huiskes 
Sra. Maya Elzinga-Soumah 
Universidad di Aruba ta felicita Minorca Martis cu su logro. 


Veterinaire Dienst 


Orario pa servicio di Abattoir 
durante temporada druk di fin di aña 


A gradua di Universidad di 
Aruba, Minorca Martis 

G 
obierno y su ambtenaarnan mester duna un bon ser- 
vicio na pueblo di Aruba. Pueblo merece esey. Di otro 
banda nos ta mira cu tin demasiado caso di ambtenaar cu 
no ta wordo aprecia pa nan esfuersonan, mayoria eventual- 
mente ta wordo gana door di e ambtenaar. 


Den casonan asina solamente tin perdedo. E ambtenaar ta 
perde cen, tempo y motivacion. E departamentonan y DRH 
ta gasta oranan por nada. Pueblo ta perde hopi placa cu ta 
wordo gasta na e casonan aki. 


Por ehempel, cu su permiso, 
mi ta trece dilanti e caso 
di 
onderinspecteur 
Tony 
Yearwood. Un polis hopi 
conoci, keri, respeta den 
comunidad, 
cu 
35 
aña 
ehemplar di servicio. Tony 
tin casi 5 aña “letterlijk” 
luchando pa su bida, bayendo 
ariba abou pa Colombia, 
operacion tras di operacion. 
Cancer den su garganta, 
causa door di schimmel 
den e warda di polis bieu na 
Wilhelminastraat. 
Testnan 
a indica cu tin schimmel 
tiponan peligroso eyden. 


Dokternan a bisa cu e schimmel ey por causa cancer. Tres 
polis a haya e mesun cancer den garganta aki, 4 polis a haya 
cancer di tripa, un otro a haya cancer di sanger y weso. Tur 
a traha den e mesun edificio na Wilhelminastraat. 


Tony cu su 35 aña di servicio mester ta focus riba su 
funcion, liderando su districto, guiando su coleganan jong 
cu su experencia y conocemento. Na luga di esey e mester 
perde su tempo, consumi su curpa, haciendo su mes mas 
malo, bringando pa su derecho pa “bevordering”, door di un 
“dienstongeval”. Con esey ta posibel! E mes tin e boluntad 
pa uza e salud asina valioso cu el a lucha pe, na servicio di 
su pais. E merece di ricibi e mesun servicio y honor ey bek. 
No laga hende honesto y trahado keda insatisfecho. 


Mi ta contento cu nos Minister di Husticia na varios ocasion 
ta demostra cu e tin “bedrijfsvoering” halto riba su lista di 
prioridad. Mi lo sigui urgi nos Ministernan pa pone atencion 
special na nos hendenan, manera mi colega Tony Yearwood, 
cu ta dunando e servicio na pueblo. 


Parlamentario Alvin Molina (MEP): 


Derecho di un ambtenaar mester wordo respeta 

30 aña di cantica pa mucha 1993-2022 


B 
iblioteca Nacional Aruba a presenta 30 edi- 
cion di su Festival di Buki pa Mucha den ulti- 
mo 3 decada pa stimula lesamento na Aruba como 
cu lesamento ta hopi importante pa e desaroyo di 
cada mucha. Y alabes biblioteca ta promove e plac- 
er di lesamento. Den cada festival tabatin un canti- 
ca special pa e festival. Awor biblioteca ta presen- 
ta un compilacion di tur cantica di e ultimo 30 aña. 
Esaki pa no lubida e canticanan y pa documenta un 
parti di historia di musica na Aruba. 


E buki ta ofrece 2CD cu tur e canticanan y letra di 
cada cantica cu a compone durante e 30 aña di 
exsistencia di Festival di Buki pa Mucha. E publica- 
cion aki ta ilustra pa artista visual y diseñador di 
moda, Vanessa Paulina. E buki ta na benta riba dia 
di e apertura di e Festival di Buki pa Mucha na Cas 
di Cultura di 5or pa 7or y despues e ta na benta na 
biblioteca na Playa y San Nicolas. 


Durante añanan diferente compositor y musico a 
compone un cantica pa e festival. Por menciona 
Hubert Booi (QEPD), Franklin Granadillo, Maybeline 
Arends-Croes, Igor Hasham, Michael Odor, Lilia 
Luidens, Johnny Croes y Victor Camacho, Ruthie 
Pantophlet, Arnell Salsbach, Orlando Gooch, Robert 
Reeberg,   Dennis van Putten, Hershell Rosario, 
Lem Pietersz, Robert Thiel, Eric Rincones, Marta 
Figueroa, Uranis Boekhoudt, Jenny Laclé-Boezem, 
Maikol Lugo, Tjeerd P. Oosterhuis, Sergio Tjie-A-Loi, 
Zulaika Geerman, Mario Chow, Jeremy Bonarriba, 
Stephanie Gravenhorst, , Sergio Silva, Reno Steba. 


Cantantenan ta: Coro Tutti Frutti, Quincy Hasham, 
Margaret Marin, Angelitos, Voznan Alegre, Chanella 
Lopes, Coro De Trupialen, Tipico Macuarima, Coro 
Pierewietje, Coro di Lila Richardson, Alana Pitre 
Borja, Whitney Elizabeth Nin Pena, Jazmin Valdez 
Tejeda, Eliyah Tjie-A-Loi, Mayrien Correa, Abraham 
Pantophlet, Clint Pantophlet, Lady Pantophlet, 
Antonieta Ras, Hubert Ras, Mary-Jane Ras, Ana 
Sanchez, Mirto Maduro, Caylee Fraser, Cayden 
Fraser, Shenely Pines, Ces Sy, Ryah Sy, My-Shelyo 
Pines, Carl-Anthony Petrocchi, Kitai de Jongh y coro 
di Antonieta Booi-Ras, Pitbull Singing Production 
Kids bou guia di Ruth Gaarie y tambe Ambar Silva. 
L 
evendig Uitgever a publica e buki aki, redaccion ta 
di Sophiene Maduro-Verhaegh. ISBN 978 90 83222 
26 4 

E 
siman aki, di dialuna pa diahuebs, tur atardi tin ac- 
tividad pa mucha na biblioteca na Playa y San Nico- 
las. Esaki ta di 3or pa 4or y entrada ta gratis. Biblio- 
teca ta invita tur mucha bishita biblioteca den cuadro 
di e Festival di Buki pa Mucha. Tin contamento di storia 
y presentacion di autor di buki pa mucha y tambe ilus- 
trado. Esaki ta un bunita oportunidad pa cera conoci cu 
buki, biblioteca y autor. Por trece bisiña, ruman, amigo y 
mas mucha. 


SAN NICOLAS 
Ma. 7/11 
Tio Ali / Mercee Doran 
Di. 8/11 
Paul Wong 
Woe. 9/11 Jaderick Croes 
Do. 10/11 Denise de Jongh / Olinda Rasmijn 


ORANJESTAD 
Ma. 7/11 
Jeroen Hoogerwerf / Wouter Goudswaard 
Di. 8/11 
Denise de Jongh / Olinda Rasmijn 
Woe. 9/11 Tio Ali / Mercee Doran 
Do. 10/11 Jaderick Croes 


Na biblioteca: 


Actividad pa mucha na biblioteca 

D 
ianan 7, 8 y 9 di December GLW Foundation organisadonan di Miss 
Teen Aruba International, Thick Madame y Turismo Mundial lo tin in- 
structor di pasarela internacional Hector Moreno na Aruba pa asina duna 
algun curso di pasarela pa tur esnan interesa den tuma e curso aki. 


E curso aki por wordo tuma pa mucha, hoben y adulto. Aparte di e curso 
di pasarela aki tambe lo tin Photo Pose, Comportacion Social, Modelahe 
Basico Y Profesional y tambe Expresion Corporal. E curso lo tin un dura- 
cion di 1 ora y mei y lo costa 150 florin pa e curso di 3 dia aki. 


Durante curso lo tin refreshments y na final tur cursista lo ricibi nan certi- 
ficado di participacion. 


Esnan cu ta interesa por Whatsapp na 561-6151 y registra pasobra luga 
ta limita. 


P 
a tur amante di buki, bib- 
lioteca ta organisa su Mer- 
cado di Buki segunda mano 
otro siman. For di dialuna dia 7 
te cu dia 11 di november. Esaki 
ta pa 1 siman so na biblioteca 
Playa y San Nicolas. E mercado 
ta habri segun orario regular di 
biblioteca. Un bunita oportuni- 
dad pa wak den un cantidad di 
buki pa algo interesante y dife- 
rente. Tin tesoro sigur sigur! 
Bukinan ta bay na prijs di 1 
florin pa buki. Bo por yena bo 
mesun tas of un caha chikito. 
Bishitantenan por busca den 
un coleccion grandi di buki 
di tur topico. Tin algo pa tur 
gusto y interes. Pues, di 8or di 
mainta pa 5or di atardi. 
Orario anochi na Playa ta 
dialuna y diaranson te 7or. Y 
na San Nicolas e mercado ta 
keda habri te 7or, solamente 
diamars anochi. Un y tur ta bon 
bini! 


GLW Foundation ta presenta curso di pasarela 
cu Instructor International Hector Moreno 


Esaki ta pa yuda bo crea mas confiansa den bo mes 


Mercado di Buki segunda mano 

D 
ialuna mainta durante tratamento di presupuesto 2023, 
Minister Glenbert Croes a elabora riba e renobacion tu- 
mando luga na Eseñansa pa Empleo (EPE). 


Manera ta conoci EPE a wordo funda na aña 1988 pa yuda tur 
esnan cu a perde trabou tempo cu Lago a cera su portanan 
na aña 1985. Mirando e necesidad den comunidad pa trabou 
e tempo ey, gobierno a bin cu e proyecto pa ‘her- en bijscho- 
ling’ di e hendenan cu no tabatin trabou. Asina EPE a wordo 
funda pa ofrece esnan den necesidad, cursonan pa un ofishi 
nobo, entre otro den construccion y den e industria hotelero. 
Actualmente Enseñansa pa Empleo ta ofrece un variedad di 
curso riba diferente nivel pa crea oportunidad pa nos comu- 
nidad den e mercado laboral. 


Lamentablemente EPE bou di e Minister anterior tabata poni 
pa desaparece. Mirando e importancia di EPE pa e mercado 
laboral, Gabinete Wever-Croes II a tuma e decision pa inverti 
den renoba e departamento aki. Minister Croes ta spera cu 
pa final di luna e lo por invita tur miembro di Parlamento 
incluyendo oposicion pa bishita y asina admira e EPE nobo. 
Apesar cu trabounan ta andando, luna pasa cu apoyo di 
Aruba Marriott Resort and Stellaris Casino a instala un salon 
na unda ta duna les na esnan interesa den e trabou di casino 


dealer. Por a nota cu e interes pa traha den e dicho ofishi ta 
uno grandi. 


Minister Glenbert Croes ta sumamente contento cu e 
trabounan haci y ta en espera di por anuncia pronto e gran 
reapertura di e EPE nobo, pa henter nos comunidad, nos 
hendenan, nos yiunan di tera y tur nos trahadonan por 
probecha di e cursonan cu ta wordo ofreci. 


Pa mas informacion di cursonan bishita www.epearuba.com 


Minister Glenbert Croes: 


Pronto lo anuncia reapertura di 
enseñansa pa empleo 


V 
anessa Paulina ta participa na Festival di Buki pa Mucha cu 
hopi entusiasmo. Vanessa ta skirbi buki mucha, e ta ilustra 
buki mucha, pinta cuadra y mural, e ta diseña paña y e ta haci 
hopi cos mas. Como un talento local e ta duna su aporte na e fes- 
tival y ta bishita diferente scol pa duna presentacion y duna dem- 
ostracion con pa pinta. E bishita di scol ta stimula mucha pa lesa, 
lesa hunto, scucha storia, papia tocante e buki y conecta cu autor 
y ilustrado. 


Vanessa ta participa tambe den exposicion ‘Biba Natura-Lesa’ cu 
ta habri henter luna di november na biblioteca na Playa. Grandi y 
chikito ta bon bini! 
Artista visual Vanessa Paulina a ilustra e buki di Festival di Buki pa 
Mucha titula, ‘Amigonan tur caminda’ na 2019. Pero tambe dife- 
rente otro buki. E aña aki Vanessa a ilustra e buki cu biblioteca ta 
publica, titula ‘30 aña di cantica pa mucha 1993-2022’. 


Vanessa Paulina ta celebra naturalesa! 

WILLEMSTAD – Ex-director di Giro 
bank Eric Garcia (81), despues di a 
sinta 1 aña y 9 luna, awor por bay cas 
cu banchi. Tabata den corte di apela- 
cion cu señor Garcia a keda condena 
aña pasa na 4 aña, esta riba e fecha 
11 di februari 2021. Pero entre tanto 
ta asina cu e ex-director di Giro por 
regresa su cas cu banchi. Eric Garcia 
a keda condena pa malversacion como 
curator, falsificacion di documentonan 
di banco Maduro na nomber di Banco 
Maracaibo N.V. y tambe labamento di 
placa. 


Tur esakinan den e periodo di 1 di 
januari 2010 te cu 20 di juli 2016 
na Corsou y tambe Estados Unidos. 
Mirando cu ta trata aki di un ciudadano 
den un funcion asina halto y clave, e 
caso aki a haya masha atencion mes 
na Corsou. Eric Garcia tabata gosa di 
un inmenso fama y credibilidad den 
pueblo di Corsou. 


Hof a confirma e sentencia di corte di 
prome instancia, despues cu abogado 
general a haci demanda di 5 aña 
pa Garcia y a pidi pe paga bek NAf 
19.192.417,-. Si e no cumpli e tin cu 
bay 3 aña cera, esey t’e decision orig- 
inal. 


Segun e veredicto, Garcia cu tabata 
curator y mester a maneha e placa di 
failliet di Banco Maracaibo, a transferi 
e placa pa diferente cuenta bancario 
den exterior. Aki ta hopi cos straño y 
inexplicabel a sosode. Anto asina ey e 
placa a bin resulta cerca un compania 
di inversion na Merca, di cua esaki a 
ser uza pa cumpra accionnan den Giro 
cu ta e mesun banco cu e acusado 
tabata maneha como director. Giro 
Bank, na Corsou, semper tabatin un 
status apart, esta como si fuera un 
poco mas yega na pueblo compara cu 
otro banconan cu un aire mucho mas 


comercial. 
Clientenan di Giro a bira ariba abou pa 
tende cu nan placa a disparce den un 
aventura sumamente complica y pa cua 
Eric Garcia ta responsabel. Bululu pisa 
a start den e ‘affaire’ aki cu nomber di 
Corsou ta keiro practicamente rond 
mundo, como si fuera nos na Corsou 
t’e almanan mas corupto cu ta existi. 


Señor Eric Garcia a haci dañonan 
financiero enorme y a trece descon- 
fiansa como curator den nos comun- 
idad. Den e caso actual di cooperativa 
ACU, atrobe curatornan ta den un luz 
sumamente negativo y ta keda describi 
como chupadonan di placa cu socionan 
di ACU cu sodo di nan frenta a trece 
hunto. 


No tin duda cu e reputacion di e 
mundo bancario tambe a wordo afecta 
barbaramente dor di e actonan ilicito 
di Eric Garcia y p’esey Hof a considera 
esaki como algo pisa den su contra. 
Transakcionnan cu a tuma luga a 
sosode sin conocemento y sin autori- 
sacion di hues comisario den caso di 
bancarota di Banco Maracaibo. 


Segun e veredicto di e manera aki 


Garcia a purba atende su propio 
actonan fraudulento, sabiendo cu e 
tabata haci algo totalmente robes. 


No tin 1 alma cu ta kere e ponencia 
cu Garcia a fia e dos inversionistanan 
placa como un fiansa pa nan paga bek. 
Fresco ta den nos memoria ainda con 
Eric Garcia a yega palacio di husticia 
pa tratamento di su caso, caminda 
hues sumamente disgusta pa e forma 
con Eric Garcia a responsabilisa su 
mes den sala di corte ‘zonder berouw’, 
a dicidi ey mes cu mester coy señor 
Garcia direct cera. 


Mirando tur esakinan Hof a yega na 
e condena di 4 aña kitando aresto 
preventivo. Tambe Garcia tin cu paga 
Naf 19 185.00,- bek sino e tin cu bay 
3 aña cera. Garcia sinembargo a sinta 
tercer parti di su condena y awor por a 
bay cas bou di supervision di banchi pa 
6 luna largo. 


Ex director di Giro, 
señor Eric Garcia por regresa cas cu banchi 

WILLEMSTAD - E caso di un hende muhe di 45 aña di edad, 
nace na Hulanda tambe corte di prome instancia a trata 
dialuna. E acusado ta S.H., anto e tin 45 aña di edad. S.H a 
keda acusa di a trata na exporta 515 gram di cocaina dia 
25 di maart 2022. Remarcabel tabata cu S.H mes no tabata 
presente den sala di corte dialuna, pa motibo cu entre tanto 
el a regresa Hulanda. Tabata durante di control na Hato, cu a 
rijs riba S.H. cu e droga den su poder, segun e proces-verbaal. 
Personal di duana a controla e acusado y a haya un condon 
yena cu cocaina scondi den su maleta. Ya ta conoci cu e tipo di 
intentonan aki pa pasa droga den condonnan yena cu cocaina, 
sa ta hinca den partinan intimo di e mula, pero e biaha aki no. 
Dicon? Esey no ta conoci! Anyhow S.H. a prefera hinca e droga 
den maleta. 
Fiscal a haya e acusacion legalmente proba, pero a tene cuenta 
cu e acusado cu a mantene contacto cu Ministerio Publico pa 
wak con e procedura ta canando y kico e lo tin cu haci, un 
comportacion masha sano mes. Natural cu un comportacion 
asina, e acusado di su banda a demostra su buena boluntad, 
di manera cu fiscal a yega na un demanda di 12 luna di cual 9 
condicional, mara na un periodo di prueba di 3 aña. 
E abogado a accentua cu su cliente (e acusado) ta mama 
soltero, pero tin 3 yiu menor di edad. 
Ta mas cu cla, segun e abogado cu ta problema financiero a 


conduci n’e decision robes aki. E señora tabata bende cuminda 
pa genera placa, pero esey tampoco no a yuda, el a sinti cu e 
debe toch lo no baha. Placa no obstante tur esfuerso y sacri- 
ficio, casi nunca no tabata yega. Diripiente a sali un persona cu 
a recomend’e pa pasa droga ya cu asina si e lo por hala rosea 
y haci su cosnan manera e ta desea, sin tanto sufrimento y 
kibramento di cabes. S.H a bisa na polis, cu e persona a sigui 
traha riba dje, el a keda pretende cu pasando droga e ta bini 
na un solucion pa su problemanan financiero. 
El a cumpra su ticket bin Corsou y a topa un conoci di e persona 
cu a dun’e e droga, cu kende tambe e tabatin un comber- 
sacion. Loke a pasa e acusado (S.H) ta precies loke sa pasa 
cu mas mula den pasado, pasobra na momento cu a gar’e cu 
e droga, el a declara cu el a tuma nota cu loke el a keda gara 
cune, tabata dobel di loke nan a palabra cune. Mas aleu segun 
e abogado, na aña 2006 e acusado a haya un ataca di curason 
basta pisa y a keda cu basta dificultad, finansieramente el a 
sigui cay patras y problemanan cada dia tabata bira mas serio 
y complica. Na cierto momento casi na final di tratamento di 
e caso a sigui un pauze cortico, hues a bisa despues, moti- 
vando su decision cu e ta keda straño con un hende cu situa- 
cion financiero asina ferfelo tin placa pa cumpra pasashi. Hues 
a haya e acusacion proba, pero ta tene cuenta cu e situacion 
personal di e acusado (mama di 3 yiu menor di edad) y tambe 
e situacion financiero. 
Netamente pa tur e motibonan ariba menciona hues mr.J. 
Snitker a desvia for di e demanda di fiscal y a yega n’e condena 
di 9 luna condicional, mas 180 ora di trabou pa beneficia 
comunidad di Corsou plus 3 aña di prueba. 


WILLEMSTAD- Dialuna tabatin tratamento di casonan di 
importacion of exportacion di droga, esta ‘Ruta Hato’ cu ta 
encera saltamento cu e ley di droga, caminda varios mula 
mester a presenta pa responsabilisa nan mes pa actonan 
castigabel comete. Increibel ta e cantidad di personanan cu 
ainda ta drenta e aventura pa risca nan libertad tratando na 
exporta of importa droga. E ciudadano R.F. ta un acusado 
masculino (40 aña di edad) biba na Hulanda, cu su caso a 
keda trata fuera di su presencia. R.F, a keda acusa cu dia 23 
di augustus 2022 el a trata na importa un cantidad di 725 
gram di marihuana den repinan di chuculati Mars y Sneaker 
for di Hulanda. 


Ta na hopi manera sa purba, por ehempel den bleki di sopi, 
pakinan di drop, boter di perfume, blekinan di spray, etcetera, 
pero ya masha tempo autoridadnan ta ekipa cu ekipo y 
medionan moderno sumamente avansa pa determina pres- 
encia di e droga. No lubida tampoco cu cachonan tambe ta 


reacciona direct riba presencia di droga. Nerviosismo tambe 
sa hunga un rol cerca e mula, poniendo cu mesora un luz ta 
cende cerca e funcionario di duana. 
Con tal, asina cu R.F a yega Corsou e team di duana a tuma 
nota di algo straño na e saconan di chuculati y a dicidi di 
bay haci investigacion direct. Mesora cu autoridad a habri e 
chuculatinan, haciendo e prueba, a tuma nota di presencia 
di un yerba straño eyden. 


Motibo pa continua cu un test ainda mas avansa. A test e 
yerba cu a resulta di tabata marihuana. Fiscal a bisa cu e 
acusado no a duna un declaracion convisente, e no por a 
splica y aclara su inocencia. Mirando esaki fiscal a yega na 
un demanda di 9 luna incondicional. 


Hues mr. Snitker, den su decision a bay completamente di 
acuerdo cu e demanda di fiscal di manera cu R.F a keda 
condena na 9 luna castigo di prizon. 


Homber a purba importa 725 gram di marihuana den chuculati 


Autoridadnan ta bon prepara awendia 


Mama di 3 mucha menor di 
edad a bin Corsou special pa 
exporta 515 gram di coca 

Fortaleza Pa Famia 


Cual t’e deseo di Dios? 
P’esey, prome cu tur cos, mi ta exhorta pa Suplica, Oracion,peticion,y gradicimento, wordo haci pa tur hende,pa reynan, 
y tur esnan cu ta den autoridad,pa nos hiba un bida trankil, y keto den tur santidad y dignidad. 


Esaki ta bon y aceptabel den bista di Dios nos Salbador. 
Kende ta desea pa tur hende wordo salba, y yega na conocemento di e berdad. Pasobra ta un Dios so tin y un mediador 
tambe entre Dios y hende, e hende Cristo Hesus. Kende a duna su mes como e prijs di rescate pa tur hende,e testimonio 
duna na su debido tempo. (1 Timoteo 2 : 1-6) 


Solamente pa medio di Cristo Hesus nos por yega cerca e Tata. 
Esaki ta e deseo di Dios, pa mundo completo, algo berdadero, duradero, algo eterno, algo cu nos por gara na dje 24/7, 
pasobra tin hopi cos cu hende ta mara na dje awendia, den cual no tin ningun speransa, cosnan falso, arogante, inmoral, 
den cual hende ta gaba nan mes, pero dilanti di Dios ta un abominacion. 


Hende su bista ta mara riba placa, pero oracion efectivo di e hende husto por logra hopi. (Santiago 5;16) 
Cuanto hende no ta sinti nan mes grandi den un bida inmoral, adultero, den e bida di pasion baho , y ta bisa cu nan ta 
bon y cu nan ta feliz y hopi di nan ta na altura cu esaki no ta berdad, pasobra pafo di boluntad di Dios nos ta existi feli- 
cidad berdadero. 
Solamente ta existi fantasia temporal, carnal cosnan cu hende mes a inventa, ora cu diabel ta domina nan mente. 


P’esey mira bon con boso ta cana, no manera hende bobo, ma manera hende sabi, haciendo bon uzo di boso tempo, 
pasobra e dianan ta malo. P’esey anto no sea bobo ma compronde e boluntad di Señor.(Efesionan 5:15-17) 


Pasobra Dios no a manda e Yiu pa condena mundo, ma pa mundo wordo salba door di dje. 
Esun cu kere den dje no ta condena, esun cu no ta kere ta condena caba, 
pasobra e no a kere den e nomber di e Yiu unigenito di Dios. (Juan 3:17-18) 


Ora nos ta biba pa Señor manera Dios su gran deseo ta pa nos tur biba,y yega e momento di nos morto, 
nos lo ta ausente for di e curpa y presente dilanti di Dios. Y lo ta agradabel ora nos ta den su presencia. 


Pasobra nos tur mester aparece dilanti di e tribunal di Cristo, 
pa cada un wordo recompensa pa su hechonan den e curpa. Segun loke e a haci sea bon of malo. (2 Corintionan 5:8-10) 


Hende husto ta aparece, y ningun hende ta preocupa pa esey, hende deboto ta wordo hiba y ningun hende no ta compronde, 
cu e hende husto ta wordo hiba pa spaar e di maldad cu ta bini. 


Esnan cu ta cana e caminda recto ta drenta un pas,nan ta sosega riba nan cama.( Isaias 57:1+2). 
Y ta for di e palabra aki nos ta bisa sosega na pas ora un persona fayece. 


Ora nos muri den Cristo nos ta drenta den un sosiego, 
cu speransa di lanta bek ora Cristo bini. (1 Thesalonisensenan 4:13-18) 


P’esey nos tur tin di lucha pa alcansa e meta, nos tur mester arepenti y 
entrega nos bida completamente na Cristo, pa asina nos drenta den Su sosiego. 


Esaki ta e boluntad di Dios pa nos tur sin distincion di persona, 
pero tur cos ta depende di e caminda cu nos scoge awor cu nos ta na bida. 
Sinceramente, Pastor Marcel Balootje 


Ban uni nos mes n’e deseo di Dios 

Every life is noted and is cherished, 
and nothing loved is ever lost or perished. 


“Senor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haya forsa”. 


Cu inmenso dolor na nos curason, pero conforme cu boluntad di 
Dios, nos ta anuncia fayecimento di: 


Sra Vda. Anna Sofia 
Lampe – Geerman 
*13-11-1934 † 03-11-2022 
Mayornan: † Fransico (Chico) y Julia (Chichi) 
Geerman-Leon 


Na nomber di su: 
Casa: † Nicolas (Jachi) Lampe 


Yiunan: Godfried Lampe y Zelda Steenen 
Alvin Siegfried Lampe y Lily Lampe-Kelly 
Sra Vda. Marlene Lopez-Lampe 


A stima manera un yiu: Denise Gonzalez Diaz 


Nieto(a)nan: Kimberly Lopez, Brainer Lampe, Alvin Filiciana, Joraine 
Lopez , Aryanne Lampe, Lyzanne Lampe, Nicknestor Lopez 


Bisanieto(a)nan: Ishlenne, Kimmylienne, Quishannick, Khloë-Ann, 
Mariangelly, Jennyraine, Braychienne, Elysha, Cyanne, Alysha, Alyshon, 
Dersieny. 


Rumannan: † Genoveva Maduro-Geerman y famia 
Sra Vda. Maria Maduro-Geerman y famia 
Sr Vdo. Fanchi Geerman y famia 
Sra. Vda. Aida Maduro –Geerman y famia 
†Wien Geerman y famia 
Sra Vda. Greta Loopstok y famia 


Subrino(a)nan: Maduro: Eddy, Roy, Egbert, Lissette, Angeline y Robert 
Geerman: Clarrissa y Clarence 
Loopstok: Kenneth 
Swa y Cuñanan: 
† Juan Lampe y famia 
† Binchi Lampe y famia 
† Dora Lampe y famia 
Agnes (Netchi) Lampe y famia 
Carmen (Shonca) Lampe y famia 
† Adriaan Maduro y famia 
† Renulfo (Dai) Maduro y famia 
† Betty Wever y famia 
Trina Winterdaal y famia 
† Ramiro Loopstok y famia 


Atenshon na mama: Doralba y Gregorio Emerenciana 


Comer y compernan, Ihanan, primo(a)nan,bisiñanan y conocirnan 
Demas famia: Lampe, Geerman, Lopez, Kelly, Leon, Maduro, Loopstok, 
Paesch, Brown. 


Adres pa condolencia: Paradera 190 B, Diabierna 11 di November 2022 
di 7’or pa 9’or di anochi. 


Ta invita pa acto di entiero cual lo tuma lugar Diasabra 12 di November 
2022 na Misa Santa Filomena na Paradera di 2’or pa 4’or di atardi, 
despues saliendo pa Santana Catolico na Paradera 


Nos disculpa si den nos tristesa nos por a lubida un famia. 


Nos ta lamenta cu despues di entiero no ta ricibi bishita di condolencia 
na cas. 


“Dios ta amor… y amor ta Dios, 
Maske mi no ta na mundo aki, tur dia lo mi ta banda 
di boso curason, mi por stens di loke señor ta 
haci” 
Salmo 33 
Cu dolor na nos curason nos ta anuncia fayecimento 
inesperadamente di nos ser stima: 


Jeannette Judith 
Theresia Tromp 
Cariñosamente yama “Jean” of “Dina” 
*09-07-1973 - † 02-11-2022 


Na nomber di su: 
Mayornan: 
† Victor Tromp y † Maria Tromp-Kelly 


Esposo: 
Eric Tromp 


Yiunan: 
Jeanice Tromp 
Jeanrick Tromp 


Hijastro:Ericson Tromp y famia 
Nieto: † Yverdon Geerman 
Nuero stima: Yverdon Geerman 
Suegro: † Victoriano Tromp 
Suegra: † Marianita Tromp-Semeleer 


Rumannan: 
Reina Kelly-Tromp y † Casimiro Kelly 
† Antonio Tromp y famia 
Sira Kelly-Tromp y † Alfonso “Ale” Kelly 
Mirla Tromp y Jairill Farro 


Subrino/anan: 
Elton Kelly y famia 
Carlton Kelly y famia 
Calvin Kelly 
Francis Tromp 
Nathaly Tromp y famia 
Alexandro Kelly y famia 
Gisella Flanegin-Kelly y famia 
Nigel Fuentes 
Kevin Wouter y famia 
Mirella Wouter y famia 
Lis-ann 
Tanta y omo nan y di su unico tanta na bida Rosa Kelly 


Ihanan: Kevin Wouter 
Calvin Kelly 
Madrina: Maria Romano 
Padrino: Arcadio Velasquez 


Chikitinnan stima: Nayla, Mason, Judeily, Kaylie, Brian y Noah 
Sobre sobrino y sobrina nan, primo y prima nan, cuña y suanan, 
comer y compernan, amistades, colega nan di trabou di DRH y ex- 
colega nan, bisiña nan y demas famia nan cu ta hopi pa menciona. 


Acto di entiero lo tuma lugar diabierna 11 di November 2022 di 
2or pa 4or di atardi na Misa Santa Anna Noord. Oportunidad pa 
condoleer lo ta diahuebs 10 di November 2022 na Aurora Funeral 
Home di 7or pa 9or di anochi. 
Nos kier a pidi encarecidamente pa bisti colornan alegre. 

Every life is noted and is cherished, 
and nothing loved is ever lost or perished. 


“Den su bida e a demostra su stimashon na tur su hendenan. Den nos 
curason nos lo keda cu su bunita recuerdonan.” 


Cu inmenso tristeza na nos curason, pero conforme boluntad di Dios, 
nos ta anuncia fayecimiento di nos ser keri 


Francisco Paulo 
van der Linden 
Cariñosamente yama: Chico, Pa, Papa Bieu, 
Papa Chico, Chico Chikito 
*2-4-1938 - +5-11-2022 


Na nomber su esposa: 
Ana Christina van der Linden-Kock 
*26-06-1937 - +27-12-2014 


Su yiunan: 
Imelda y Rosendo de Palm - v/d Linden 
Antonio y Alda v/d Linden - de Palm 
Juan (Janjo) y Trudy v/d Linden - Boudrie (Hulanda) 
Eddy v/d Linden (Hulanda) 
Albertico (Bebe) v/d Linden y Peng Phetdecha (Hulanda) 
Rudolf (Dolfi) y Cathy v/d Linden - Dangond (Hulanda) 


Su nietonan: 
Madelien v/d Linden y Gilbert Lampe 
Marylou v/d Linden 
Ysabelle y Aleksandra v/d Linden (Hulanda) 
Kevin v/d Linden (Hulanda) 
Kane v/d Linden y Anouk Mans (Hulanda) 
Kayla v/d Linden y Max Gooren (Hulanda) 
Sabine v/d Linden y Sharlon Dunlock 
Stefanie v/d Linden (Hulanda) 
Elian y Ian v/d Linden (Hulanda) 
Lisette y Jersinio Werleman - Dangond (Hulanda) 


Su bisanieto/anan: 
Gederick, Gilenne, Gerald, y Gary (Papa su baby) Lampe 
Sophie Dunlock 


Su rumannan: 
†Helena Winterdaal 
Lucia v/d Linden y + Pablo Rafini 
†Boei y +Chia v/d Linden 
†Perucho y Chita v/d Linden 
Maria y +Hendrik Ponson 
†Jossy Arends 
Magdalena y Frenk Janga (Hulanda) 
Aura y Nico Caraballo 


Tur su swa y cuñanan, su subrino y subrinanan, su primo y primanan, 
ihanan, su comère y compèrenan. Tur su ayudantenan di H.O.P.E. 
Foundation. Su miho amigo Leon Vos. 


Demas famia: v/d Linden, Kock, de Palm, Boudrie, Dangond, Lampe, 
Dunlock, Winterdaal, Rafini, Ponson, Arends, Janga, Henriquez, 
Caraballo, Ras, Geerman, De Cuba, Maduro y demas conoci ta invita 
pa: 


E momento pa condoleer, cu lo tuma lugar dia 10 November 2022 di 
7or pa 9or di anochi. 


Acto di entierro lo tuma lugar Diabierna 11 November 2022, na Royal 
Pray Funeral Home & Crematory San Nicolaas for di 2or pa 4or di atardi. 
Cremacion lo tuma lugar den ceno familiar. 


Enbes di flor y krans, un donacion na H.O.P.E. Foundation lo ta 
altamente aprecia. 


Nos no ta ricibi bishita di condolencia na cas, danki pa e comprenshon. 


GRADICIMENTO 


Cu un curason yena di gratitud nos 
como famia; Treesje, Genevieve, 
Gilienne, Darcy, Antron y Abrianny 


kier yama danki pa e avalancha di 
atencion, amor, mensahe, yamada, 
oracion y sosten cu nos ta ricibiendo 
den e dianan aki. 


Nos kier gradici tur esnan cu a brinda 
ayudo den cualkier forma pa rindi honor na Ruben Garcia 
“Papi” su ultimo ‘LIVE PowerSensation’. 
Un danki Special ta bay na... 


Famia: Garcia, Brokke, Campos, Dirksz, Maduro, Havertong, 
Baptiste, Tromp, Jean-Baptiste, Kurpershoek, Hernandez, 
Thompson, Wernet, Rijksen, Lacle. Marchena, Garcia de 
Paredes, Alleman, Alders, Chin, Kock, Maduro, Dabian, 
Bernabela, Vicario, Roos, Figaroa, Phellipa, Lampe, Boekhoudt, 
Rivera, Dorcas, Feliciana, Fingal, Franken, Geerman, Croeze 


Manera Famia: Genser, Schwengle, Lacle, Tromp, Koolman, 
Koeiman, Rasmijn-Mosquera, Maduro, Perez, de Paula, van der 
Linden,Gomez, Farro, Piña. 


Mundo medico: Dr. Romeo Kock, Dr. Caroline Becker, Dr. 
Sharline Vis, Dr. Steward, Dr. Rellum, Dr. Coloma, Dr. van 
Utterbeeck, Javier Peregil y Team di Fysio, Nurse Lynn, Nurse Gilly, 
Nurse Ashley, Nurse Nathy, Broeder Marcel, Nurse Netty, Nurse 
Nadiuska, Nurse Maria, Broeder Anthony, Dietista Geraldine y 
demas crew riba piso 4 y ICU di HOH. 


Barbero: Carlos Tavarez “Carlos El BarberShop” 


Amigonan den funcion di Coordinador: Cherryldine Buckley, 
Sharine Croes-Dubero, Irina Croes, Nicole Godett, Jairo EvertsZ, 
Maiky Oliva. 


Musica: Krish Mathani, Eric Clement, Patrick Sound, Elite, Dwight 
Leoneta, Nicole Martina, Jefrem Figaroa, Andre Geerman, Tomy 
van der Biezen, Elizair Pourier, Rowald Werleman, Balashi, Alan 
Seferina, Edjean Semeleer, Chris Kross, DjVibes, 
Miguel Genser, Grupo di Betico, Alex Odor, Massive Brassband, 
Roderich Lopez, Rincon Boys, Micheal Carty, Dj Yeimy, Noush 
and Band, TBS Brassband, Gerardo Janga, Mini-D, Dj Beatz, 
Buleria, Freddy Rasta, Jeon & Friends. 


Speakers: Su Excelencia Minister Xiomara Maduro, ‘The 
Broadcasting Queen’ Erin Croes, Presidente di Fundacion Musica 
Edwina Werleman, Representante di SMAC Edellys Nicolas. 


Erewachters: Stichting MUSICA, SMAC, SV Dakota, POWER FM. 


Pastoor: Pader Toti F Fuentebella 


Prensa: PowerFM: E team completo di PowerRangers y 
PowerAngels en especial Ju, Ralph y Enzo. 
Prensa en general en especial: TeleAruba y Ishwar Darianani. 


Funeraria: Aurora Royal Funeral Home 


Donacion ricibi ta wordo entrega na Aruba Heart Foundation. 

and nothing loved is ever lost or perished. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atrás keda bunita y 
Laga esakinan termina den tur buniteza 
~Cado Wever~ 


Cu inmenso tristesa den nos curason pero agradecido pa tur loke 
nos a comparti cu ne, nos ta anuncia fayecimento inespera di nos 
mama stima na edad di 61 aña: 


Joycelyn Maritza 
Clemencia La Rosa 
Mihor conoci como “Joyce” of “Baby” 
*23 November 196 – †05 November 2022 


Acto di despedida lo wordo anuncia 
despues. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, 
nos ta participa fayecimento di nos ser stima, 


Maria M. Erasmus 
Cariñosamente yama “Chia of Dudu” 
*06-01-1961 - †04-11-2022 


Acto di entiero lo wordo anuncia despues 


Treur niet omdat ik ben gegaan, 
Geniet van elke dag ik zal aan je zijde staan, 
Bij elke traan bij elke lach. 


Betty is tot ons grote verdriet na een lange strijd overleden. 
Wij zijn dankbaar dat Betty nog zolang bij ons is mogen blijven. 


Hendrika H. Laarman 
*04-02-1960 - †04-11-2022 


Familie: 
Cees 
Henk en Coby, Boaz en Sabrina en Stan, Jentl 
en Bas en Mads, Jiri en Armelle 
Marcella en Daniël, Deborah en Kayleigh 
Michel, Jeffrey en Kevin 


Condoleance en afscheid nemen is op Donderdag 10 november bij 
Aurora Cumana 
Van 14.00 tm 16.00. 
Om 19.00 is er gelegenheid om samen met de familie en vrienden 
een drankje te drinken bij Flor De Oriente. 


Dress code: casual 


Correspondentieadres: Paradera 36. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Pablo Kelly 
Cariñosamente yama: “ Shon Pa Kelly” 
*23-07-1933 – †07-11-2022 


Acto di despedida lo 
wordo anuncia despues 


“No tur hende por bisti e palabra Mama cu dignidad, tin di nan hasta 
nunca a bira Mama. Pero bo a proba cu bo a nace un Mama” 
sertjie©2022 Cu dolor na nos curason, nos ta participa 
fayecimento di nos ser stima: 


Josephine T. 
Tjie-A-Loi – Silberie 
*27-04-1945 - †07-11-2022 


Acto di entiero lo wordo 
anuncia despues 


The Lord is my shepherd; I shall not want. 
He makes me to lie down in green pastures: 
He leadeth me beside the still waters. 
He restoreth my soul: 
He leadeth me in the paths of 
righteousness for his name’s sake. 
Psalm 23: 1-3 


It is with heartfelt sympathy that we 
announce the passing of 


Reverend Father 
Mariano V. Matubis 
January 24, 1949 – November 7, 2022 


Date and time of funeral will be announced 
later. 


30 


AWEMainta 
Diaranson, 9 November 2022 


